EVER จ่อฟันกำไรจากโครงการ The Politan Rive ราว 500 ลบ.
EVER เสือนอนกิน! ลือสนั่นยอดจอง The Politan Rive ถล่มทลาย คาดยอดรวม 2 พันยูนิตฟันกำไรได้ราว 500 ลบ.ทั้งนี้คาดว่าจะรับรู้ได้ราวช่วงกลางปี 2562
3 ก.พ. 2559

แหล่งข่าวรายหนึ่งเปิดเผยกับข่าวหุ้นออนไลน์ว่า การที่ราคาหุ้นบริษัท เอเวอร์แลนด์ จำกัด (มหาชน) หรือ  EVER มีการปรับตัวขึ้นมาในช่วง2-3 วันที่ผ่านมา คาดว่ามีข่าวดีจากยอดจองคอนโด The Politan Rive คอนโดที่มีจุดขาย ริมแม่น้ำเจ้าพระยา และมีทำเลติดรถไฟฟ้าสีม่วง สถานีสะพานพระนั่งเกล้า
โดยเมื่อวันเสาร์-อาทิตย์ที่ผ่านมา ปรากฏว่ายอดจอง pre-sale ถล่มทลาย ซึ่งสรุปยอดจอง 1,500 ยูนิตเกือบหมดเกลี้ยง สวนทางเศรษฐกิจที่ซบเซา
“ก็วันหยุดที่ผ่านมา ยอดจองถล่มทลาย สรุปยอดจองเกือบหมดเกลี้ยงเลย หักปากกาเซียนที่มองว่าเศรษฐกิจอ่อนแอ ดีมานด์ไม่น่าแรง แต่เอาเข้าจริง เรียกว่ามาตั้งเต้นท์นอนรอกันเลยทีเดียว” แหล่งข่าวกล่าว
อย่างไรก็ดี คาดว่าจะมีกำไรจากโครงการดังกล่าวประมาณ 500 ล้านบาท ถ้าตั้งสมมติฐานจากยอดรวม 2000 ยูนิต เฉลี่ย 2.5 ล้าน/ หน่วย net margin 10% แต่ทั้งนี้ คาดว่าจะรับรู้ได้ราวช่วงกลางปี 2562 หรือประมาณ 3 ปีข้างหน้า
ทั้งนี้ ราคาหุ้น EVER มีการปรับตัวขึ้นแรง 3 วันติดต่อกันนับตั้งแต่วันที่ 29 ม.ค.59 จากระดับราคา 0.65 บาท จนกระทั่งวานนี้(2 ก.พ.) ราคาหุ้นปิดอยู่ที่ 0.83 บาท ปรับตัวขึ้น 0.08 บาท หรือ 9.52% มูลค่าซื้อขาย 216.55 ล้านบาท